SL Uradni list Evropske unije L 153/25

IZVEDBENA UREDBA KOMISIJE (EU) 2016/911

z dne 9. junija 2016

o določitvi izvedbenih tehničnih standardov glede oblike in vsebine opisa sporazumov o finančni podpori v skupini v skladu z Direktivo 2014/59/EU Evropskega parlamenta in Sveta o vzpostavitvi okvira za sanacijo ter reševanje kreditnih institucij in investicijskih podjetij

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive 2014/59/EU Evropskega parlamenta in Sveta z dne 15. maja 2014 o vzpostavitvi okvira za sanacijo ter reševanje kreditnih institucij in investicijskih podjetij ter o spremembi Šeste direktive Sveta 82/891/EGS ter direktiv 2001/24/ES, 2002/47/ES, 2004/25/ES, 2005/56/ES, 2007/36/ES, 2011/35/EU, 2012/30/EU in 2013/36/EU in uredb (EU) št. 1093/2010 ter (EU) št. 648/2012 Evropskega parlamenta in Sveta (1) in zlasti člena 26(2) Direktive;

ob upoštevanju naslednjega:

(1) Poglavje III naslova II Direktive 2014/59/EU določa pravila za sporazume o finančni podpori v skupini, da se zagotovi finančna podpora med nadrejeno institucijo v Uniji ali subjektom iz točke (b), (c) ali (d) člena 1(1) Direktive 2014/59/EU ter njenimi podrejenimi družbami v drugih državah članicah ali tretjih državah, ki so institucije ali finančne institucije, vključene v konsolidirani nadzor nadrejene družbe, če subjekt, ki prejema podporo, izpolnjuje pogoje za zgodnje posredovanje. To omogoča prenos finančnih sredstev, kadar je subjekt v skupini v resnih težavah. Da bi upniki in investitorji lahko sprejeli informirane investicijske odločitve, potrebujejo preglednost nad tveganjem in pogojnimi obveznostmi, ki izhajajo iz teh sporazumov, ter verjetnosti za sanacijo skupine, ki izhajajo iz sporazuma o podpori. Zato bi morali biti ti sporazumi lahko dostopni za javnost, podobno kot so računovodski izkazi.

(2) Splošni pogoji sporazuma o finančni podpori v skupini, ki se razkrijejo, bi morali vključevati zadevne informacije, kot so najvišji znesek podpore, načela za izračun nadomestila za zagotovitev podpore, splošen opis profila zapadlosti in najdaljše trajanje posojil, odobrenih kot podpora. Vendar bi se morale v razkritju bolj specifične informacije obravnavati zaupno.

(3) Ta uredba temelji na osnutkih izvedbenih tehničnih standardov, ki jih je Komisiji predložil Evropski bančni organ.

(4) Evropski bančni organ je izvedel odprta javna posvetovanja o osnutkih izvedbenih tehničnih standardov, na katerih temelji ta uredba, analiziral morebitne povezane stroške in koristi ter zahteval mnenje interesne skupine za bančništvo, ustanovljene v skladu s členom 37 Uredbe (EU) št. 1093/2010 Evropskega parlamenta in Sveta (2) –

SPREJELA NASLEDNJO UREDBO:

Člen 1

Oblika razkritja

Vsaka institucija, ki je stranka v sporazumu o finančni podpori v skupini, sklenjenem v skladu s členom 19 Direktive 2014/59/EU, v skladu s členom 2 te uredbe na svojem spletnem mestu spletišču zagotovi razkritja v obliki, ki omogoča javni dostop.

Če institucija objavi računovodske izkaze skupine, ima to razkritje isto obliko kot nekvantitativne informacije, vključene v računovodske izkaze.

Člen 2

Pogoji, ki se razkrijejo

1. Institucije razkrijejo vsaj naslednje informacije:

(a) imena subjektov v skupini, ki so stranke v sporazumu o finančni podpori v skupini;

(b) obliko, v kateri se dodeli podpora;

(c) v primeru posojila namene, za katere se uporabi kapital, izplačan vnaprej v okviru posojila;

(d) v primeru jamstva, katere transakcije in katere tretje osebe so lahko zajete;

(e) v kakšnem obsegu so obveznosti za zagotovitev finančne podpore v skupini in pravice do prejema finančne podpore v skupini vsake stranke v sporazumu o finančni podpori v skupini vzajemne; če sporazum ni popolnoma vzajemen, se morajo informacije med različnimi strankami razlikovati glede na različne pogoje sporazuma;

(f) omejitve finančne podpore v skupini za vsako obliko podpore, zajete v sporazumu o finančni podpori v skupini;

(g) načela za izračun nadomestila za zagotovitev finančne podpore v skupini in njihova povezava s tržnimi pogoji v času zagotovitve podpore;

(h) splošen opis pravice glede prednosti pri poplačilu, profil zapadlosti in najdaljše trajanje posojil, odobrenih kot podpora;

(i) splošen opis vseh nadaljnjih obveznosti glede odplačila;

(j) splošen opis okoliščin ali kazalnikov v zvezi s subjektom, ki prejme podporo, in subjektom, ki zagotavlja podporo, ki so sprožili zagotovitev podpore;

(k) splošen opis zahtev glede zavarovanja in kritja.

Razkritje zajema informacije, ki se uporabljajo za zadevni subjekt v skupini, vključno z informacijami o pogojih sporazuma v zvezi z drugimi subjekti v skupini, kadar lahko navedeno razkritje vpliva na zadevni subjekt v skupini.

Informacije, ki niso relevantne, se označijo z „ni relevantno“.

2. Razkritju se priloži izjava, da za zagotovitev finančne podpore veljajo pogoji iz člena 23 Direktive 2014/59/EU in da ima pristojni organ pravico, da prepove ali omeji zagotovitev podpore v skladu s členom 25 Direktive 2014/59/EU.

Člen 3

Začetek veljavnosti

Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 9. junija 2016 Za Komisijo Predsednik Jean-Claude JUNCKER

(1) UL L 173, 12.6.2014, str. 190.

(2) Uredba (EU) št. 1093/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski bančni organ) in o spremembi Sklepa št. 716/2009/ES ter razveljavitvi Sklepa Komisije 2009/78/ES (UL L 331, 15.12.2010, str. 12).